A BIZOTTSÁG 544/2006/EK RENDELETE
(2006. március 31.)
a 3448/93/EK tanácsi rendeletnek a Szerződés I. mellékletében nem szereplő áruk formájában exportált egyes mezőgazdasági termékekre vonatkozó export-visszatérítési rendszer és az ilyen visszatérítések összegének megállapítására szolgáló szempontok tekintetében történő végrehajtásáról szóló 1043/2005/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre (1) és különösen annak 8. cikke (3) bekezdésének első albekezdésére,
mivel:
(1)
Az 1043/2005/EK bizottsági rendelet (2) értelmében az egyetlen költségvetési időszakra kiállított visszatérítési bizonyítványokat hat részletben lehet kérelmezni. Mind a hat részletre irányuló kérelmeket illetően zárónap alkalmazandó. A piaci szereplők a visszatérítési bizonyítvány iránti kérelmet csak a beadás időpontját követő első zárónapnak megfelelő részlet tekintetében nyújthatják be.
(2)
A részleteken alapuló kiutalási rendszert annak biztosítására tervezték, hogy olyan esetekben, amikor a visszatérítési bizonyítványra irányuló kérelmek nagyobb összegekre érkeztek be, mint amennyire azokat ki lehet adni, a bizonyítványok hozzáférhetők legyenek a költségvetési időszak elején és végén exportáló piaci szereplők számára egyaránt.
(3)
Amennyiben maradnak bizonyos összegek, amelyekre visszatérítési bizonyítványokat lehet kiállítani a költségvetési időszak végére, miután a hat részleten alapuló kiutalási rendszer már befejeződött, az 1043/2005/EK rendelet 38. cikke lehetővé teszi a Bizottság számára, hogy a megmaradt összegek kiutalására heti kérelmezési rendszert vezessen be.
(4)
A mezőgazdasági termékekre rögzített visszatérítési ráták nemrégiben bekövetkezett csökkentései eredményeként csökkentek azok az összegek, amelyekre a részleteken alapuló rendszeren belül visszatérítési bizonyítványokat kérelmeznek. Ennek következtében a legutóbbi részleten belül a kiutalásra fenntartott összegek nem kerültek teljes mértékben kiutalásra.
(5)
Ezért szükségessé vált az exportműveletek rugalmasabbá tétele. Olyan esetben, amikor egy adott részletre a visszatérítési bizonyítványra irányuló kérelmek mértéke kevesebb mint az adott részletre felhasználható összeg, a piaci szereplők számára lehetővé kell tenni, hogy az adott részletre felhasználható bármilyen megmaradt összegre - amelyre visszatérítési bizonyítványra irányuló kérelmet még nem nyújtottak be - kiállítandó visszatérítési bizonyítványra heti alapon nyújtsanak be kérelmeket.
(6)
A költségvetési időszak végén felhasználható összegek tekintetében a visszatérítési bizonyítványok meglévő, heti alapú kiutalási rendszerét ezért ki kell terjeszteni az adott részletre megmaradt, felhasználható összeg kiutalására.
(7)
Az 1043/2005/EK rendeletet ennek megfelelően módosítani kell.
(8)
Az e rendeletben foglalt intézkedések összhangban vannak a Szerződés I. mellékletében nem szereplő feldolgozott mezőgazdásági termékek kereskedelmére vonatkozó horizontális kérdésekkel foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1043/2005/EK rendelet a következőképpen módosul:
1.
A rendelet a következő 38a. cikkel egészül ki:
„38a. cikk
(1) Amennyiben a 33. cikk első bekezdésének a)-f) pontjában említett, adott részletre vonatkozóan a visszatérítési bizonyítványokra irányuló kérelmek benyújtásának zárónapja után a 37. cikk (2) bekezdése értelmében nem tettek közzé csökkentési együtthatót, a piaci szereplők visszatérítési bizonyítványra irányuló kérelmet nyújthatnak be az adott részletben bármely olyan megmaradt összegre, amelyre még nem nyújtottak be kérelmet.
A kérelmet a 33. cikk első bekezdésének a)-f) pontjában meghatározott, következő zárónapig tartó időszakban kell benyújtani.
(2) Az egyes hetek során benyújtott kérelmekről a tagállamok a következő kedden értesítik a Bizottságot. A vonatkozó bizonyítványokat az értesítést követő hétfőtől kezdődően lehet kiállítani, hacsak a Bizottság ezzel ellentétes intézkedéseket nem hoz.
(3) Amennyiben egy adott kérelmezési héten érkezett kérelmek mennyisége meghaladja az (1) bekezdésben említett megmaradt összeget, a Bizottság a következő lépésekhez folyamodhat:
a)
csökkentési együtthatót határoz meg az adott kérelmezési héten benyújtott, visszatérítési bizonyítványokra irányuló olyan kérelmekre, amelyekről értesítették a Bizottságot, és amelyekre visszatérítési bizonyítványt még nem állítottak ki;
b)
meghagyja a tagállamoknak, hogy utasítsák el azokat az adott kérelmezési héten benyújtott kérelmeket, amelyekről még értesíteni kell a Bizottságot;
c)
felfüggeszti a visszatérítési bizonyítványokra irányuló kérelmek benyújtását.”;
2.
A VI. melléklet I. szakaszának ötödik bekezdése helyébe a következő szöveg lép:
„A kérelmezők a 20. rovatban az alábbiak valamelyikét tüntetik fel:
-
a »33. cikk« szavakat vagy az illetékes hatóság kívánsága szerinti szavakat, ha a kérelem olyan bizonyítványra vonatkozik, amelyet a 33. cikk ír elő,
-
a »38. cikk« szavakat vagy az illetékes hatóság kívánsága szerinti szavakat, ha a kérelem olyan bizonyítványra vonatkozik, amelyet a 38. cikk ír elő,
-
a »38a. cikk« szavakat vagy az illetékes hatóság kívánsága szerinti szavakat, ha a kérelem olyan bizonyítványra vonatkozik, amelyet a 38a. cikk ír elő.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. március 31-én.